রাজ্যে এসেই ছুটলেন রিষড়া। জুট মিল শ্রমিকদের সঙ্গে কথা বললেন। শুনলেন সমস্যার কথা। দিলেন পাশে থাকার বার্তা। জুট শ্রমিকদের সমস্যার কথা সংসদে তোলারও আশ্বাস দিলেন। কিন্তু দরকারে কি আদৌ তাঁকে পাশে পাওয়া যাবে? নাকি পুরোটাই "ব্র্যান্ড রাহুল'' মেরামতের চেষ্টা? প্রশ্ন রাজনৈতিক মহলে।
 ওয়েব ডেস্ক: রাজ্যে এসেই ছুটলেন রিষড়া। জুট মিল শ্রমিকদের সঙ্গে কথা বললেন। শুনলেন সমস্যার কথা। দিলেন পাশে থাকার বার্তা। জুট শ্রমিকদের সমস্যার কথা সংসদে তোলারও আশ্বাস দিলেন। কিন্তু দরকারে কি আদৌ তাঁকে পাশে পাওয়া যাবে? নাকি পুরোটাই "ব্র্যান্ড রাহুল'' মেরামতের চেষ্টা? প্রশ্ন রাজনৈতিক মহলে। হরিয়ানায় গিয়ে জমি ইস্যুতে দাঁড়িয়েছেন কৃষকদের পক্ষে। কেরলে গিয়ে সোচ্চার হয়েছেন মত্‍স্যজীবীদের দাবির সমর্থনে। এবার চটকল শ্রমিকদের পাশে দাঁড়ালেন। রিষড়ার ওয়েলিংটন জুটমিলে গিয়ে শুনলেন জুট শ্রমিকদের সমস্যার কথা। পাশে থাকার আশ্বাসও দিলেন। কিন্তু হঠাত্‍ "কংগ্রেসের যুবরাজ''-এর এ রাজ্যে আবির্ভাব কেন? গত লোকসভা ভোটে ভরাডুবি হয়েছিল কংগ্রেসের। অজ্ঞাতবাসে চলে গিয়েছিলেন কংগ্রেসের সহ-সভাপতি। ফিরে এসে কি ইমেজ মেরামতির চেষ্টায় নেমেছেন তিনি? কৃষক, মত্‍স্যজীবীদের পর শ্রমিকদের মাঝে মিশে যাওয়ায় সেই প্রশ্নই উঠতে শুরু করেছে। শ্রমিকরাও প্রশ্ন তুলেছেন, ইউপিএ এতদিন ক্ষমতায় থাকলেও তখন কেন আসেননি রাহুল? পাশে থাকার বার্তা দিলেও আদৌ কি দরকারে তাঁকে পাশে পাওয়া যাবে?